Technologijos, kurias numatoma taikyti, yra itin pažangios ir pirmos tokio masto, kuriuo jas siūloma įgyvendinti, be to, jas galima daug plačiau taikyti įvairiuose sektoriuose ir visoje ekonomikoje:

Pagal pirmuosius du Inovacijų fondo kvietimus teikti pasiūlymus remiami labai novatoriški projektai, kurie palengvins visos pramonės ekosistemos perėjimą prie neutralaus poveikio klimatui ekonomikos. Tam, kad būtų svarstoma galimybė finansuoti tam tikrą projektą, turi būti numatoma jį įgyvendinant daugiau nei laipsniškai įdiegti atitinkamas inovacijas, atsižvelgiant į esamą padėtį ES, bet dažniau tokie projektai įvertinami kaip labai svarbios arba proveržio inovacijos. Projektus, kuriems skirta dotacija, galima įgyvendinti daug plačiau – jais galima paskatinti dar labiau sumažinti ŠESD kiekį, perkeliant atitinkamas technologijas arba jų taikymą į kitas vietas ir sektorius, be to, vykdant tokius projektus, bendradarbiauja įvairūs regionų ir Europos ekonomikos subjektai.

5 pav. Pagal pirmąjį kvietimą teikti pasiūlymus dėl didelio masto projektų pateiktų pasiūlymų technologiniai įgyvendinimo sprendimai. Paraiškos, kurias pakviesta pateikti antrame etape, ir projektai, kuriems skirtos dotacijos

Pirmasis kvietimas teikti pasiūlymus dėl nedidelio masto projektų

Pagal pirmąjį kvietimą teikti pasiūlymus dėl nedidelio masto projektų dotacijos buvo skirtos 30-iai projektų, ir toliau pateikiamos pagrindinės kai kurių iš tų projektų savybės:

·pirmųjų tokio pobūdžio technologijų diegimas naujuose sektoriuose, pvz., projekto tikslas – sukurti pirmą mobiliąją šiluminės energijos bateriją, per metus regeneruojant 6 GWh šilumos iš pramoninių atliekų, kad būtų galima tiekti energiją ten, kur nėra centralizuoto šilumos ar vėsumos tiekimo infrastruktūros (projektas WH), arba pastatyti ir eksploatuoti vieną iš pirmųjų pasaulyje vėjo energijos modulyną ore, galintį pagaminti 1,2 MW atsinaujinančiųjų išteklių elektros energijos (projektas NAWEP);

·pirmųjų tokio pobūdžio technologijų taikymas esamiems pramoniniams procesams, pvz., projekto tikslas – iš alyvų atliekų regeneruoti aukštos kokybės naftą ir taip padėti išvengti poreikio išgauti pirminę naftą (projektas SKFOAAS) arba įdiegti proveržio technologiją biometano regeneravimo apimčiai didinti, pagerinant metano kokybę, kad jis atitiktų tinklo reikalavimus, naudojant esamas sąvartynų dujas (projektas W4W);

·naujo esamų technologijų derinio įdiegimas, pvz., projekto tikslas – gaminti mažo anglies dioksido kiekio užpildus, derinant naftos perdirbimo gamyklos, atliekų apdorojimo įmonės ir statybinių medžiagų gamintojo veiklą (projektas AGGREGACO2), arba pertvarkyti jūrų uostą į pirmąjį Europoje uostą, galintį veikti neprisijungus prie elektros tinklo, remiantis savarankiška energetikos bendruomene, kuri per metus sunaudotų 6 300 MWh atsinaujinančiųjų išteklių energijos (projektas GREENMOTRIL), arba sujungus vėjo elektrinių ore, saulės fotovoltinę ir energijos kaupimo redox tipo srautinėse baterijose technologijas, tiekti 73 proc. bazinės apkrovos sudarantį suvartojamos energijos kiekį, reikalingą dujų saugykloje (projektas AQUILON);

·esamų technologijų pakeitimas kitomis technologijomis, pvz., projekto tikslas – įdiegti novatorišką modernizavimo technologinį sprendimą, kad iškastinį kurą būtų galima pakeisti biomasės kuru plaušienos gamyklos kalkių degimo krosnyje (projektas LK2BM).

Projektuose, kurių paraiškos pateiktos pagal pirmąjį kvietimą teikti pasiūlymus dėl nedidelio masto projektų, taip pat numatyti labai įvairūs technologiniai įgyvendinimo būdai mažesniuose sektoriuose ir novatoriški technologiniai sprendimai naujuose sektoriuose ir rinkose. 30-ies projektų, dėl kurių buvo pasirašyti dotacijos susitarimai, technologinius įgyvendinimo būdus galima pergrupuoti į septynis platesnės apimties technologinius įgyvendinimo būdus, ir dauguma projektų yra susiję su energijos kaupimu, atsinaujinančiųjų išteklių energija ir vandeniliu.

2.4.3. Išbaigti projektai

Pagal pirmuosius du Inovacijų fondo kvietimus teikti pasiūlymus remiami, atsižvelgiant į finansinius ir verslo aspektus, pakankamai išbaigti projektai.

Kadangi vienas iš Inovacijų fondo tikslų – remti švariomis technologijomis grindžiamus technologinius sprendimus, kuriuos galima sparčiai įdiegti, projektų finansavimo formalumai turi būti užbaigti per ne daugiau kaip ketverius metus nuo dotacijos susitarimo pasirašymo, t. y. ne vėliau kaip 2025–2026 m. pirmųjų dviejų kvietimų teikti pasiūlymus atveju. Toliau pateiktoje diagramoje parodyta, kad iš 37 projektų, kuriems buvo skirtos dotacijos, 20 (54 proc.) projektų finansavimo formalumus tikimasi užbaigti per vienus metus, 13 (35 proc.) projektų – per 2 metus ir 4 (11 proc.) projektų – per 3 metus. Nedidelio masto projektų finansavimo formalumus numatoma užbaigti palyginti greičiau, o tai siejama su mažesnėmis jų sąnaudomis ir dažniausiai paprastesne jų finansine struktūra.